U-I-287/99
Natisni
Opravilna št.:
U-I-287/99
Datum odločitve:
23. 3. 2000
Objavljeno:
OdlUS IX, 73
ECLI:
ECLI:SI:USRS:2000:U.I.287.99
Akt:
Zakon o graditvi objektov (Uradni list SRS, št. 34/84, 29/86 in Uradni list RS, št. 59/96, 83/98 - odl. US in 45/99) (ZGO), 76. b čl.
Izrek:
Pobuda za začetek postopka za oceno ustavnosti 76. b člena Zakona o graditvi objektov se zavrže.
Evidenčni stavek:
Ker pobudnica, ki zahteva presojo določanja članarine Inženirske zbornice Slovenije, ni članica zbornice, za izpodbijanje 76.b člena Zakona o graditvi objektov nima pravnega interesa.
Geslo:
Izkazani pravni interes kot procesni pogoj za začetek postopka pred Ustavnim sodiščem na podlagi pobude.
Zbornica, članarina.
Pravna podlaga:
Zakon o Ustavnem sodišču (ZUstS), 24., 25. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Družba TSN Eling, d.o.o., Maribor
Datum vloge:
21. 12. 1999
Vrsta odločitve:
sklep
Vrsta rešitve:
zavrženje
Dokument:
US20024
Dokument v PDF obliki:
U-I-287-99.pdf
120 KB
Prenesite datoteko
U-I-287/99
23. 3. 2000
S K L E P
Ustavno sodišče je v postopku za preizkus pobude družbe TSN Eling, d.o.o., Maribor, na seji dne 23. marca 2000
s k l e n i l o :
Pobuda za začetek postopka za oceno ustavnosti 76.b člena Zakona o graditvi objektov (Uradni list SRS, št. 34/84 in 29/86 ter Uradni list RS, št. 59/96, 83/98 - odl. US in 45/99) se zavrže.
O b r a z l o ž i t e v
1. Pobudnica navaja, da 76.a člen Zakona o graditvi objektov (v nadaljevanju: ZGO) določa, da je Inženirska zbornica Slovenije (v nadaljevanju: Zbornica) ustanovljena zaradi zagotavljanja strokovnosti in varovanja javnega interesa na področju graditve objektov. Ker pa v 76.b členu ZGO, ki med nalogami Zbornice navaja določanje višine članarine, niso opredeljeni kriteriji za njeno določanje oziroma ustrezen državni nadzor, meni, da gre za neskladje s 147. členom Ustave. V izkaz svojega pravnega interesa navaja, da je projektivno podjetje.
2. ZGO v prvem odstavku 76.a člena določa, da se zaradi zagotavljanja strokovnosti in varovanja javnega interesa na področju graditve objektov ter varstva tretjih oseb inženirji, ki delajo pri graditvi objektov in urbanističnem načrtovanju, ter drugi inženirji, če tako določa zakon, združujejo v inženirsko zbornico z imenom Inženirska zbornica Slovenije.
Glede na to, da iz navedene opredelitve izhaja, da projektivna podjetja niso člani Zbornice, določitev višine članarine v pobudničine pravice, pravni interes oziroma pravni položaj ne posega. Zaradi tega pobudnica nima pravnega interesa za začetek postopka za oceno ustavnosti izpodbijane določbe (24. člen Zakona o Ustavnem sodišču, Uradni list RS, št. 15/94 - v nadaljevanju: ZUstS), saj tudi morebitna razveljavitev te določbe na njen položaj ne bi vplivala. Ustavno sodišče je zato njeno pobudo zavrglo.
3. Ustavno sodišče je sprejelo ta sklep na podlagi 25. člena ZUstS v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k :
Franc Testen